Ali Razmara

Haj Ali Razmara (Teheran, 1901eko martxoaren 30a – ibidem, 1951ko martxoaren 7a) irandar militar eta politikaria izan zen. Irango lehen ministroa izan zen 1950etik hil zen arte.

Teherangoo akademia militarrean ikasi zuen eta graduatu ondoren Iran iparraldeko mugimendu anti-monarkikoen eta separatista kurduen errepresioan parte hartu zuen. Frantziako Saint-Cyr Akademia Militarrean ikasketak zabaldu zituen. Iranera itzultzean, sei urtez borrokatu zen Lorestango separatisten aurka. 1934an, Kartografia Militarreko Zentroa sortu zuen Teheranen, eta Akademia Militarreko presidenteorde izendatu zuten. 1938an jeneral mailara igo zen eta Goi Kontseilu Militarreko kide bihurtu zen.

1941ean, sobietarrek eta britainiarrek herrialdea inbaditu ondoren, errendizioa aholkatu zion xah-ari. Armadako buru izendatu zuten, eta Bigarren Mundu Gerra amaitu ondoren, Azerbaijango Gobernu Popularra desegiten eta 1946ko Irango krisialdia ebazten parte hartu zuen.

1950eko ekainean lehen ministro izendatu zuten eta gobernuaren deszentralizazioa hasi zen, tokiko autonomia handituz eta udal kontseiluak sortuz. Agintaldi osoan zehar Mohammad Mossadeghen oposizioa izan zuen, bereziki petrolio industriaren nazionalizazioaren auzian, Razmara nazionalizazioaren aurkakoa baitzen. Britainia Handiko eta AEBetako petrolio-konpainiekin lortutako akordioak oso kritikatuak izan ziren.

Razmata hiru tiroz hil zuen Islamaren Fedajineko kide batek Soltani meskitan.

Kategoria:Irango xiiak
Kategoria:Irango militarrak
Kategoria:Irango lehen ministroak
Kategoria:Eraildako lehen ministroak